UBERA ARANZETA (EH Bildu, 2018-05-11):
Eskerrik asko, mahaiburu anderea. Egun on guztioi. Egun on, Uriarte andrea.
Uriarte andrea, gaurkoan jakin nahi duguna oso sinplea da. Jakin nahi dugu ea beteko duzun Legebiltzarreko agindua eta noiz beteko duzun. Edo beste era batetara esanda, datorren ikasturtean irailean Haurreskolak Partzuergoan hasiko diren familiak 18.000 euroko errentatik beherakoak doan izango dute? Hori da gaur argitu nahi duguna.
Gainera gaur justu bukatzen da Haurreskolak Partzuergoko izena ematea eta, por cierto, Uriarte andrea, poztekoa izan da lehenengo aldiz Haurreskolak Partzuergoak kanpaina hedabideetan kanpaina itxurosoa izan du, lehenengo aldiz, hainbatetan eskatu dugu eta azkenean bueno poliki-poliki ematen du bagoazela aurrera. Orain arte prentsan zerbait agertzen zen, baina oraingoan irratian, prentsa, kartel amankomun bat. Pena izan da telebistara ez garela iritsi, ea hurrengoan gainerako sareetan bezala telebistara ere iristen garen.
Bueno, aurreko hariari helduz, izena ematea irekia izan dugu apirilak 30etik gaur arte, eta baldintzetan ez dugu ikusi Legebiltzarrak eskatu ziona Hezkuntza Sailari. Eta Uriarte andrea, jakin nahi duguna da horrek zer esan nahi duen. Hau da, zuk edo Gobernu honek ez dauka borondaterik Legebiltzarrak agindutakoa betetzeko? Gainera galdetzen dizut ze zuri sostengatzen eta Gobernu honi sostengatzen dion alderdiak alde bozkatu zuen, baiezkoa eman zuen gainera eta lehenengo aldiz eztabaidara ekarri genuenean Hezkuntza Batzordera kontra bozkatu zuenean.
Otsailean eztabaida izan genuen gai honen inguruan eta Hezkuntza Batzordean kontra bozkatu zuen baina oraingoan ba familia monografikoan EAJk babestu egin zuen eta aurrera atera zen, orduan pentsatu nahi dugu benetan borondate politikoa dagoela aurrera ateratzeko proposamen hau. Hori da pentsatu nahi duguna.
Horregatik gaurkoan erantzun argiak espero ditugu, borondate politikoa baldin badago erraza daukazu erantzutea eta gaurkoan ez genuke nahi aitzakiarik entzutea. Edo agian okertuak gaude, ez dago borondate politiko hori eta martxoak 21ekoa itxurakeria hutsa izan zen jendeak pentsa zedin benetako apustua egiten duzuela familia politika estrukturalengatik, agian hori izan zen, ez dakigu.
Edo zer esan nahi du? Zer esan nahi du benetan bukatzear dagoen izen ematean doakotasunak ez jasotzeak? Irailetik indarrean sartuko dela eta gero familia horiei retroaktibotasunarekin ordainduko diezuela beraiek aurrez ordaindutakoa martxotik hona ez duzuelako denborarik izan neurria aplikatzeko?
Baina egia esan horrek ez du zentzu handiagorik hainbatetan ikusi dugulako Gobernu honen aldetik egun batetik bestera diru lerroak aldatzea, finantzazioak gehitzea edo diru laguntzak zabaltzea, berriki ikusi dugun bezala ere Gobernu honek hainbat haurreskolei emandako laguntzetan, ez Haurreskolak Partzuergoarekiko baizik eta beste haurreskola batzuekiko, baina ez dut nahi gaur konparazioetan sartzea...
...hainbat haur-eskolei emandako laguntzetan, ez Haurreskolak Partzuergoarekiko, baizik eta beste haur-eskola batzuekiko, baina ez dut gaur konparazioetan sartzea gaurkoan, Uriarte andrea.
Haurreskolak Partzuergoak gizarteari egin dion ekarpena handia izan da, batez ere herri txiki eta landa guneei, eta egin dezakeen ekarpena oraindik ere handiagoa izan daiteke garai berriei egokitzen baldin bada eta dituen funtzioak betetzeko neurriak aplikatzen badira, eta momentu honetan beharra batez ere hirigune handien bueltan daukagu.
Baina galdera da: Gobernu honek Haurreskolak Partzuergoarekiko zein da duen asmoa? Zer helburu dauka? Hori da ez daukaguna oso argi.
Berriki, Urkullu jaunak Familia Plan liluragarri baten kanpaina izugarri bat egin zuen irratian, bata bestearen atzean kuinak entzuten genituen eta gure buruari galdetzen genion: Benetan familia politika estrukturalen alde egin nahi du Urkullu jaunak? Eta erantzuna baiezkoa bada, orduan, zergatik ez du inbertitzen dagoeneko jada ditugun tresnetan, tresna berriak sortu beharrean? Zeren dagoeneko badaukagu tresna bat, oso potentea, Haurreskolak Partzuergoa:
Lehenik eta behin haurren heziketa eta zaintza integrala bideratzeko tresna; bigarrenik, tresna oso baliagarria kontziliaziorako; eta, hirugarrenik, gizarte kohesio eta inklusioan ere funtzio garrantzitsua bete dezakeena, hasiera hasieratik egon daitekeen gizarte arrakala, desberdintasun sozialak detektatu eta funtzio berdintzaile hori hasieratik egiteko.
Baina, uste duzue benetan gaur egun indarrean diren kuotekin egin daitekeela hori? Ez. Ezin daiteke egin. Familiek oso zaila daukate sarbidea izatea Haurreskolak Partzuergora. Ikustea besterik ez zeintzuk diren kuotak.
Egia da, bere momentuan EH Bilduren eskariz kuota horiek familien errentaren arabera ezarri ziren eta hobari batzuk ezarri ziren, baina ez zen behar beste progresibotasunean sakondu eta ez ziren behar besteko hobariak jarri, horretarako ez zelako egin egin behar zen inbertsioa.
Baina, begira, agian ez dituzulako ezagutzen zeintzuk diren tramoak eta prezioak. Begira, Haurreskolak Partzuergoan daude hiru tramo, bai? Lehenengo tramoa da 10.000 arte, zortzi orduko kuota da 115 euro eta bost ordukoa 91 euro; 10.000tik 15.000ra, zortzi orduko kuota 180 euro eta bost orduko kuota 140 euro; eta, hirugarren tramoa, 15.000tik aurrera, zortzi ordukoa 208 eta bost ordukoa 160; kontatu gabe izena ematerako orduan ere ordainketa bat egin behar dela.
Beraz, argi dago edonork ezin duela bere semea edo alaba eraman Haurreskolak Partzuergora. Ezin du eta askotan sare pribatua baino garestiagoa da sare publikoa den Haurreskolak partzuergoa. Hori da gobernu honek egiten duen apustua familia politika estrukturalengatik?
Eta ez dugu esan nahi honekin familia guztiak beraien seme-alabak adin txikietatik eskolarizatu behar dutenik. Hori ez dugu esan nahi, baina bai pentsatzen dugu erakunde publikoak, sistema publikoak horretarako aukera eman behar duela eta, momentu honetan, sistema publikoak, erakundeak ez dute hori bermatzen.
Eta zer gertatzen da egoera ahulenean, zaurgarrienean daude familiekin? Zer gertatzen da? Badute aukerarik? Badute askatasunik? Badute eskubiderik?
Eta aukera hori bermatzeaz gain, seme-alabak izan nahi dituzten pertsonekin, bai? Badago seme-alabak izateko gaur egun baldintzarik, eskubiderik, askatasunik, aukerarik?
Guk bai pentsatzen dugu seme-alabak ez izateko aukera, eskubidea eta askatasuna bermatu behar dela, baina bai pentsatzen dugu ere seme-alabak izateko aukera ere eta eskubidea eta askatasuna bermatu behar dela, ez? Eta pentsatzen dugu Haurreskolak partzuergoa norabide horretan tresna bat, tresnetariko bat dela, eta oraindik bere potentzialtasun osoa garatu gabe dagoela eta moztu zaion tresna bat dela.
Baina gu, noski, guretzat potentzialtasuna daukan tresna da benetan sinesten dugulako kohesioan eta inklusioan, noski. Ez baldin bada sinesten kohesioan eta inklusioan eta gizarte oreka horretan, ba alperrik gabiltza gaurkoan ere eztabaidan.
Eta pentsatzen dugu horretarako ezinbestekoan doakotasuna, doakotasuna gakoa eta giltzarria dela.
Baina badakigu doakotasuna ezin dela ezarri egun batetik bestera. Baina ezin dena izan ere, etengabe luzamenduetan aritu, dagoeneko Haurreskolak Patzuergoak baduelako adina eta baduelako heldutasuna.
Horregatik, lehen urrats gisa egin genuen planteamendu hau. Planteamendu ezberdinak ekarri ditugu hona 2014. urtetik, ahaleginetan ari gara potentzialtasun hori garatzeko eta benetan urratsak emateko doakotasun osoa lortze bide horretan, eta horregatik gaurkoan, Uriarte andrea, zure aldetik espero dugu erantzun argia eta zehatza.
Bat, beteko duzu Legebiltzarraren agindua, eta bi, noiz beteko duzun agindu hori.
Eskerrik asko.